Bygningen har fasader mot Løvenvoldgaten, Storgaten og Lihauggaten, hovedsakelig mot de to første. Fasaden består av sammensetning av flere elementer, som understrekes av at bygget står i hellende terreng. Fasadene har glattpussede overflater og er på mellom tre og fire etasjer med gesims. Framtredende er det høye partiet med spissegavler mot Storgaten og det runde hjørnet mot Løvenvoldgaten i naturstein. Bygningen framstår i nordisk nybarokk med noe preg av middelalder. Den ligner stilmessig på Aspøy skole (1919-22) som ble tegnet av arkitektkontoret Morgenstierne & Eide, hvor Grimnes tidligere var ansatt.